text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 4 юли 2014 година
  за определяне на финансовото участие на Съюза в разходите, направени от Германия през 2012 и 2013 г. за финансиране на спешни мерки за борба с инфлуенцата по птиците
  (нотифицирано под номер С(2014) 4441)
  (само текстът на немски език е автентичен)
  (2014/437/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 3, параграф 4 и член 4, параграф 1 от него,
  като има предвид, че:
  (1)
  В съответствие с член 84 от Регламент (ЕС, Евратом) № 966/2012 на Европейския парламент и на Съвета (2) поемането на задължение за разходи от бюджета на Съюза се предхожда от решение за финансиране, в което се установяват основните елементи на предполагащото разход действие и което е прието от институцията или от органите, на които институцията е делегирала правомощия.
  (2)
  В Решение 2009/470/ЕО се определят процедурите, уреждащи финансовия принос на Съюза при изпълнението на конкретни ветеринарни мерки, включително спешни мерки. В член 4, параграф 2 от посоченото решение се определят условията, при които съответната държава членка се ползва от финансов принос на Съюза за ликвидирането на инфлуенцата по птиците, а в член 4, параграф 3 от същото решение се определя процентният дял от направените разходи за спешни мерки, който може да се покрие от финансовия принос на Съюза.
  (3)
  В Регламент (ЕО) № 349/2005 (3) на Комисията се определят правилата за изплащане на финансиране от Съюза за спешни мерки за ликвидиране на някои болести по животните, включително инфлуенца по птиците. В член 7 от посочения регламент се определят документите, които трябва да бъдат представени от държавата членка, искаща финансиране, както и сроковете за представянето на тези документи.
  (4)
  Решение за изпълнение № 2013/775/ЕС на Комисията (4) предвижда финансово участие на Съюза във връзка с направените от Германия през 2012 и 2013 г. разходи за спешни мерки за борба с инфлуенцата по птиците. Съгласно член 1, параграф 2 от посоченото решение за изпълнение размерът на финансовото участие на Съюза се определя в последващо решение. В член 2 от посоченото решение за изпълнение се предвижда, че на Германия се изплаща първи транш в размер на 500 000,00 EUR.
  (5)
  На 17 декември 2013 г. Германия подаде официално искане за възстановяване, придружено от финансов отчет, оправдателни документи, както и епидемиологичен отчет за всяко стопанство, в което животните са били заклани и унищожени. Искането за възстановяване за 2012 г. е за сума в размер на 22 886,55 EUR. След разглеждане на представените документи обаче беше счетено, че сума в размер на 705,00 EUR не отговаря на условията за възстановяване съгласно член 5 от Регламент (ЕО) № 349/2005.
  (6)
  На 28 януари 2014 г. Германия подаде официално искане за възстановяване, придружено от финансов отчет, оправдателни документи, както и епидемиологичен отчет за всяко стопанство, в което животните са били заклани и унищожени. Искането за възстановяване за 2013 г. е за сума в размер на 1 030 738,92 EUR. След разглеждане на представените документи обаче беше счетено, че сума в размер на 29 168,15 EUR не отговаря на условията за възстановяване съгласно член 5 от Регламент (ЕО) № 349/2005.
  (7)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Финансовото участие на Съюза в разходите, направени от Германия през 2012 и 2013 г. за финансиране на мерки за ликвидиране на инфлуенцата по птиците, се определя на 1 023 752,32 EUR.
  Член 2
  Остатъкът от размера на финансовото участие, който остава да бъде изплатен, след като се приспадне вече платеният първи транш в размер на 500 000,00 EUR, се определя на 523 752,32 EUR.
  Член 3
  Адресат на настоящото решение, което представлява решение за финансиране по смисъла на член 84 от Регламент (ЕС, Евратом) № 966/2012, е Федерална република Германия.
  Съставено в Брюксел на 4 юли 2014 година.